野婦行
作者：周紫芝
朝代：宋

paragraphs: 新安野婦雙鬢垂，紅膏塗靨深畫眉。
青襜兩幅不掩骭，赤脚一雙深染泥。
餉耕如賓有翁媪，頭戴銀冠相媚好。
銀冠猶是嫁時粧，馬上不知人絕倒。
長年相見無别離，竟死不識愁眉啼。
紅顔暗逐春光老，暮櫛常隨落日低。
秋娘一尺春風髻，下蔡陽城盡風靡。
傾城可愛亦可憐，野婦誰知有西子。